**E L Ő T E R J E S Z T É S**

**Szombathely Megyei Jogú Város Önkormányzata Közgyűlésének**

 **2021. június 24-i ülésére**

**Javaslat önkormányzati rendeletekkel kapcsolatos döntések meghozatalára**

**I. Javaslat a Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelet módosítására és azzal összefüggő döntés meghozatalára**

A Magyarország helyi önkormányzatairól szóló 2011. évi CLXXXIX. törvény 67. § (1) bekezdésének d) pontja alapján a polgármester a jegyző javaslatára előterjesztést nyújt be a képviselő-testületnek a hivatal belső szervezeti tagozódásának meghatározására.

A fentiekre tekintettel a jegyző javaslatára előterjesztem Szombathely Megyei Jogú Város Önkormányzata Szervezeti és Működési Szabályzatában foglalt szervezeti felépítés módosítását az alábbiak szerint:

Az Egészségügyi és Közszolgálati Osztályon a lakásügyek és a szociális ügyek intézése jelenleg két külön szervezeti egység keretében biztosított. 2019 novembere óta eltelt időszak tapasztalatai alapján indokoltnak látszik a két szervezeti egység összevont működése. Az összevonás gördülékenyebb, hatékonyabb működést tesz lehetővé, mivel a szociális ügyek és a lakásügyek intézése során az ügyfelek köre jelentős átfedést mutat. Az összevonás eredményeként a Szociális és Intézményi Iroda, valamint a Lakás Iroda szervezeti egységek megszüntetésre kerülnek és helyette egy új szervezeti egység alakul ki Szociális és Lakás Iroda megnevezéssel. A két vezetői státuszból egy státusz továbbra is vezetői munkakör marad az új iroda élén, míg a másik vezetői státusz ügyintézői munkakörre módosul. Ez utóbbi változás külön munkáltatói intézkedést nem igényel, mivel a két vezetői státuszból a jelenleg is üres vezetői státusz kerül megszüntetésre. Tájékoztatom a Tisztelt Közgyűlést, hogy a szervezeti átalakítás eredményeként a Hivatal engedélyezett létszáma nem, csak a vezetői munkakörök száma változik.

A fenti módosítás 2021. július 1. napjától lépne hatályba.

A fenti szervezeti módosítás eredményeként indokolt a Polgármesteri Hivatal Szervezeti és Működési Szabályzatának módosítása is, ezzel egyidejűleg az Egészségügyi és Közszolgálati Osztály valamennyi szervezeti egység feladatainak felülvizsgálata és aktualizálása. Kérem a Tisztelt Közgyűlést, hogy a jegyző javaslata alapján a hivatali SZMSZ módosítását a jelen előterjesztéshez mellékelt tartalommal megegyezően elfogadni szíveskedjék.

**II. Javaslat a közterület használatának szabályairól szóló 2/2011. (I.31.) önkormányzati rendelet módosítására**

A közterület használatának szabályairól szóló 2/2011. (I.31.) önkormányzati rendelet (a továbbiakban: Ör.) módosítása magasabb szintű jogszabály módosítása, eltérő fogalomhasználata miatt vált szükségessé. Az Ör. tartalmazta a mutatványos tevékenység céljára történő közterület-használatra vonatkozó szabályokat. A mutatványos berendezések fogalmát és az azokra vonatkozó szabályokat a mutatványos berendezések biztonságosságáról szóló 7/2007. (I.22.) GKM rendelet tartalmazta, amely 2020. november 30. napján hatályát vesztette. A területet ettől az időponttól újraszabályozó jogszabály az egyes szórakoztatási célú berendezések, létesítmények és ideiglenes szerkezetek, valamint szórakozási célú sporteszközök biztonságosságáról szóló 24/2020. (VII.3.) ITM rendelet a „mutatványos berendezés” fogalom helyett a „szórakoztatási célú berendezés” fogalmát használja. A rendeletben az egyértelmű jogalkalmazás érdekében szükséges lekövetni a fogalom magasabb szintű jogszabályokban történt módosulását.

A fentieknek megfelelő módosításokat tartalmazó rendelettervezet az előterjesztés mellékletét képezi.

**III. Javaslat az önkormányzat tulajdonában álló közterületek filmforgatási célú használatának szabályairól szóló 38/2013. (X.2.) önkormányzati rendelet módosítására**

Az önkormányzat tulajdonában álló közterületek filmforgatási célú használatának szabályairól szóló 38/2013. (X.2.) önkormányzati rendelet (a továbbiakban: Ör.) tartalmi felülvizsgálata során észlelésre került, hogy az Ör. a hatályba lépésekor még hatályos, azóta azonban hatályukat vesztett jogszabályokra történő hivatkozásokat tartalmaz. Emiatt vált szükségessé az érintett rendelkezések hatályos jogszabályoknak megfelelő módosítása. Az Ör. hivatkozik az Európai Közösséget létrehozó Szerződés 87. és 88. cikkelyének a csekély összegű (de minimis) támogatásokra való alkalmazásáról szóló 2006. december 15-i 1998/2006/EK rendeletére (HL L 379/5. 2006.12.28), amely időközben hatályát vesztette, és helyébe az Európai Unió működéséről szóló szerződés 107. és 108. cikkének a csekély összegű támogatásokra való alkalmazásáról szóló, 2013. december 18-i 1407/2013/EU bizottsági rendelet lépett. Továbbá az Ör.-ben hivatkozott, a helyi építészeti értékek védelméről szóló 29/1993. (XII.16.) önkormányzati rendelet is hatályát vesztette, az abban hivatkozott szabályt már a településkép védelméről szóló 26/2017. (XII.20.) önkormányzati rendelet tartalmazza.

A fentieknek megfelelő módosításokat tartalmazó rendelettervezet az előterjesztés mellékletét képezi.

**IV. Javaslat a fizetőparkolók működésének és igénybevételének rendjéről szóló 21/2012. (V. 10.) önkormányzati rendelet módosítására**

A SZOVA Nonprofit Zrt., mint a szombathelyi fizetőparkolási rendszer üzemeltetője jelezte, hogy a helyben lakók kedvezményes bérletjegyével (a továbbiakban: kedvezményes lakossági bérlet) kapcsolatban számos esetben érkezett társaságukhoz olyan megkeresés, miszerint aki az év második felében költözik egy fizetőparkoló övezetben lévő lakásba, és ezáltal értelemszerűen nem a teljes naptári évre válik jogosulttá a kedvezményes lakossági bérlet megváltására, annak ne kelljen a teljes éves árat megfizetnie.

A fentiek alapján az üzemeltető javasolja, hogy legyen lehetőség egy kedvezményes árú féléves kedvezményes lakossági bérlet megvásárlására 2500,- Ft/bérlet áron, amelynek érvényességi ideje a tárgyév január 1. napjától július 31. napjáig, illetve július 1. napjától a tárgyévet követő év január 31. napjáig tartana. A javasolt intézkedés az üzemeltető szerint lényegesen növelheti a lakosság elégedettségét a fizetőparkolási rendszerrel kapcsolatban, az ebből adódó bevételkiesés pedig elhanyagolható mértékű lenne.

A rendelet 5. §-a alapján a helyben lakók kedvezményes éves bérletjegye abban az esetben állítható ki, ha a kérelem benyújtásának időpontjában a kérelmező a gépjárműadó bevallási kötelezettségének eleget tett és nincs gépjárműadó-hátraléka, melynek fennállását az önkormányzati adóhatóság által kiadott igazolással kell igazolni.

2021. január 1-től a gépjárműadó kivetése a Nemzeti Adó- és Vámhivatalhoz került.

Fentiek alapján a fizetőparkolók működésének és igénybevételének rendjéről szóló 21/2012. (V. 10.) önkormányzati rendelet módosítása szükséges.

**V. Javaslat az egészségügyi alapellátásról és körzeteinek meghatározásáról szóló 8/2018. (V.7.) önkormányzati rendelet módosítására**

Magyarország helyi önkormányzatairól szóló 2011. évi CLXXXIX. törvény 13. § (1) bekezdés 4. pontja értelmében az egészségügyi alapellátás a helyi közügyek, valamint a helyben biztosítható közfeladatok körében ellátandó helyi önkormányzati feladatnak minősül.

Az egészségügyi alapellátásról szóló 2015. évi CXXIII. törvény 5. § (1) bekezdése szerint a települési önkormányzat az egészségügyi alapellátás körében gondoskodik a háziorvosi, házi gyermekorvosi ellátásról, a fogorvosi alapellátásról, az alapellátáshoz kapcsolódó háziorvosi, házi gyermekorvosi és fogorvosi ügyeleti ellátásról, a védőnői ellátásról, és az iskola-egészségügyi ellátásról.

Az egészségügyi alapellátásról és körzeteinek meghatározásáról szóló 8/2018. (V.7.) önkormányzati rendelet (a továbbiakban: Rendelet) mellékletei tartalmazzák az egyes körzetek utcák szerinti besorolását.

* A Rendelet 5. melléklete a védőnői szolgálatokat tartalmazza. E mellékletet érintő változás indoka az újonnan létrehozott Illés Labdarúgó Akadémia Gimnázium és Kollégium besorolása a 35. számú védőnői körzetbe.
* A Rendelet 6. melléklete teljes munkaidős iskola-egészségügyi ellátásról rendelkezik. Szükséges az Illés Labdarúgó Akadémia Gimnázium és Kollégium besorolása az 1. számú iskolaorvosi körzetbe.

A rendelet-tervezet - az egészségügyi alapellátásról szóló 2015. évi CXXIII. törvény 6.§ (2) bekezdése alapján - véleményezésre megküldésre került az Országos Kórházi Főigazgatóság, a védőnői körzet vonatkozásában a Vas Megyei Kormányhivatal Szombathelyi Járási Hivatal Hatósági Főosztály Népegészségügyi Osztálya, valamint a Nemzeti Népegészségügyi Központ Országos Tisztifőorvosa részére.

Tájékoztatom a Tisztelt Közgyűlést, a rendelet hatályba lépése attól függ, hogy a véleményező szervek kifogást nem emelő véleménye mikor érkezik meg Önkormányzatunkhoz.

Amennyiben még a Közgyűlés előtt beérkeznek a vélemények, azokat a Közgyűlésen szóban ismertetem. Ebben az esetben a rendelet hatályba lépésének időpontja lehet a kihirdetést követő nap. („A” változat)

Amennyiben a Közgyűlés napjáig nem érkeznek meg, akkor a hatályba lépés időpontja a vélemények kézhezvételét követő nap lehet. („B” változat)

A jogalkotásról szóló 2010. évi CXXX. törvény (a továbbiakban: Jat.) 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. A Jat. 18. § (1) bekezdése alapján pedig a jogszabály tervezetéhez a jogszabály előkészítője indokolást csatol. Erre tekintettel az előterjesztés mellékletét képezi a rendelet-módosítások tervezete mellett a tervezetekhez fűzött előzetes hatásvizsgálat és indokolás(1-18. melléklet).

Kérem a Tisztelt Közgyűlést, hogy a rendeletek tervezetét megtárgyalni, a rendeleteket megalkotni, és a határozati javaslatot elfogadni szíveskedjék.

**Szombathely, 2021. június „ ”**

 **/: Dr. Nemény András :/**

**HATÁROZATI JAVASLAT**

**…./2021. (VI.24.) Kgy. számú határozat**

1./ A Közgyűlés Szombathely Megyei Jogú Város Polgármesteri Hivatala Szervezeti és Működési Szabályzatának módosítását a jelen előterjesztéshez mellékelt tartalommal elfogadja. A módosító okirat hatályba lépése: 2021. július 1.

2./ A Közgyűlés felhatalmazza a polgármestert és a jegyzőt az 1./ pontban foglalt módosító okirat, valamint az elfogadott módosításokkal egységes szerkezetbe foglalt okirat aláírására.

**Felelős:** Dr. Nemény András polgármester

 Dr. Károlyi Ákos jegyző

 (A végrehajtás előkészítéséért:

 Nagyné dr. Gats Andrea, a Jogi és Képviselői Osztály vezetője)

**Határidő:** 2021. június 30.